google/wiki40b huggingface dataset:
Sandkake

Sandkaker eller sandbakkels er tradisjonelle småkaker som gjerne bakes til jul. Kakedeigen består av smør og sukker, egg, hvetemel, mandler og bakepulver og klemmes ut i smurte sandkakeformer før de stekes i ovnen.
Sandkaker kan spises som kaffemat slik de er eller fylles med bær, syltetøy og krem.
Ionolyce

Utseende

Middelsstore blåvinger, bakvingen med en tynn, hvit-tippet stjert. Hannens overside er blåfiolett, hunnen er brun med spredte, blå skjell. Undersiden er brun med fine, hvite tverrstriper og en oransje flekk ved bakvingens bakhjørne.

Utbredelse

Slekten er utbredt i Sørøst-Asia og Australia.
Ionolyce helicon er utbredt fra India til Australia, de to andre artene er bare kjent fra Salomonøyene.
Luftforsvarets stasjon Honningsvåg

Luftforsvarets stasjon Honningsvåg var en kontroll- og varslingsstasjon som ble opprettet i Honningsvåg i 1962. LSTN Honningsvåg var da den ble nedlagt omkring 1997 en av de østligste militære avdelingene i Norge. Stasjonen var en del av NATOs Nadge-system.
Ved nedleggelsen ble anlegget omgjort til et radarhode under Luftforsvarets stasjon Sørreisa. Stasjonen var mens den var i drift oppdelt i tre avdelinger, operasjonsskvadronen, teknisk skvadron og administrasjonsskvadronen, hver ledet av en major.
Stasjonens militære kallesignal var «Klondyke».
Morrow Point-demningen

Morrow Point-demningen er en demning med et vannkraftverk (elvekraftverk) på Gunnison River, en sideelv til Colorado River. Anlegget ligger i Montrose County, delstaten Colorado i USA. Kraftverket har en installert produksjonskapasitet på 173 MW, fordelt på to turbiner. Demningen er hele 143 m høy.
Blue Mesa-demningen (86 MW) ligger ovenfor, og Crystal-demningen (31 MW) nedenfor i samme elva.
Eva LaRue

Karriere

Fra 1993 til 1997 og på nytt fra 2002 til 2005 spilte LaRue dr. Maria Santos Grey i såpeoperaen All My Children. Hun ble nominert til Daytime Emmy Award i kategorien «Outstanding Supporting Actress in a Drama Series» for All My Children. Hun ble også nominert i 2004 i kategorien «Outstanding Original Song» for å ha skrevet «Dance Again with You», som ble brukt som hennes rollefigurs temasang under en storyline hvor hennes rollefigurs mann ble lammet fra livet og ned.
LaRue har også spilt i fjernsynsfilmer. Hun spilte Anette Funicello i den biografiske filmen av den tidligere Mouseketeer, samt i en innspilling av Danielle Steels Remembrance hvor hun spilte prinsesse Serena.
Mens LaRue var i All My Children ble hun venninne med Sarah Michelle Gellar som spilte Kendall Hart i samme såpeopera.
Høsten 2005 startet LaRue i rollen som Natalia Boa Vista i CSI: Miami sesong 4. Fra sesong 5 ble hun en av de faste skuespillerne i serien.

Personlig liv

LaRue var gift med John O'Hurley i perioden 1992–1994. Hun startet et forhold til John Callahan som spilte hennes mann Edmund Gray i All My Children. Sammen presenterte de både Miss America og Lifetime-kanalens Television Weddings of a Lifetime før de giftet seg 30. november 1996 på Lanai på Hawaii. I mange år brukte hun navnet Eva LaRue Callahan. De har datteren Kaya McKenna sammen. Paret ble skilt i 2004.
I august 2006 kom det frem at Evas søster Nika var en av kvinnene fotografert av seriemorderen Willian Richard Bradford for hans samling. Hun var nummer 3 av 54 på plakaten som ble laget av LAPD. Bradford fotograferte kvinner han møtte i barer under påskuddet at han ville hjelpe dem med en modellkarriere.
LaRue er en fjern slektning av Jane Fonda. Hun er også gudmor til Michael Joseph, sønnen til Kelly Ripa og Mark Consuelos.
Alex Lamotte

Alex Lamotte var en fransk forfatter og reisende som i 1807 besøkte Norge og deretter skrev om det i boka Voyage dans le Nord de l'Europe, consistant principalement de promenades en Norwege … dans l'anneé MDCCCVII. Boka utkom på fransk i London i to ulike utgaver i 1813. 
Lamotte ledsaget to unge engelskmenn som han hadde vært lærer for; deres reise gikk fra Svinesund gjennom Moss, Christiania, Dovrefjell, Trondheim, Røros, Østerdalen, Kongsvinger, Kongsberg, Holmestrand og tilbake til Svinesund. Reisen omtales flere steder i norsk memoarlitteratur, og et bearbeidet utdrag fra boka ble gjengitt i Adresseavisen 8. og 15. desember 1895 og i bokform i 1900.
Boka er forsynt med 14 raderinger av bilder fra reisen, utført av av den ene av de reisende: Thomas Dyke Acland (1787–1871). Et av disse motivene, utsikten mot Snøhetta fra Kongsvoll, ble i 1965 brukt som motiv på et norsk frimerke.
Butikkjeden Høyer

Butikkjeden Høyer er en norsk klesbutikkjede som ble startet av Ørnulf Høyer i 2004. Kjeden har 20 forretninger per 15. oktober 2014. Siden oktober 2013 har Høyer også en nettbutikk.
KoreLinux

KoreLinux er en tidligere Linuxdistribusjon fra Korea som var basert på Fedora.
Distribusjonen benyttet skrivebordsmiljøene GNOME og KDE. Distribusjonen støttet datamaskinarkitekturen 32-biter x86.
Versjonen 2004 cheonma ble lansert 26. juli 2004.
Yngvars saga víðförla

Yngvars saga víðförla (Sagaen om Yngvar den vidfarne) er en fornaldersaga som sies å ha blitt skrevet på 1100-tallet av Odd Snorresson.
Sagaen forteller om den svenske vikingen Ingvar den vidfarne, og skildrer det siste vikingferden til Det kaspiske hav i 1041, med mange litterære overdrivelser.
La oss leve for hverandre (De Syngende Husmødre-album)

La oss leve for hverandre er det femte albumet til gruppen De Syngende Husmødre. Det kom ut i november 1981. På denne produksjonen sang de utelukkende viser og slagere med religiøst tilsnitt, bortsett fra tittelmelodien. Visene var mye hentet fra Frelsesarmeens sangbok, og her finnes dermed kjente viser som «O store Gud», «Perleporten» og «Syng for meg sangen om Jesus». Igjen var det De Syngende Husmødre selv som trakterte alle instrumenter, og platen ble spilt inn i rene «frelsesarmeen-stil». Platen har i dag solgt rundt 50 000 eksemplarer.
Eöl

Andre versjoner av legendariet

I boka Silmarillion er Eöl framstilt som en Sindarin alv med et uspesifisert slektskap med Elwe Thingol, men i de svært sene skriftene til Tolkien (spesifisert: Quendi and Eldar, som er utgitt i The War of the Jewels) viser det seg at Tolkiens senere syn på Eöl var at: Eöl var en Avar som nedstammet fra den samme klanen som Noldoene (Tatyar klanen), men at Eöl hatet sine slektninger i Valinor. Eöls kjærlighet til smedkunsten, og han vennskap med dvergene, stemmer overens med Tolkiens syn på Noldoene, som også er beskrevet som dvergevenner i det første og andre tidevervet.
Pure Gold

Pure Gold er et samlealbum av Elvis Presley, utgitt i 1975. Albumet inneholder ti av hans største hit blant annet «Fever» og «In the Ghetto».
Göran Andersson

Biografi

Göran Andersson studerte teknisk fysikk ved Lunds universitet i Skåne, og avsluttet med en mastergrad i 1975. I 1980 avsluttet han en doktorgrad i matematisk fysikk ved det samme universitetet.
Mellom 1980 og 1986 jobbet han først som forskningsingeniør og deretter som gruppeleder av faggruppen for høyspent likestrømsoverføring (HVDC) ved ASEA, nåværende ABB, i Ludvika, Sverige. Der deltok han blant annet i studier knyttet til HVDC forbindelsen til Itaipú-demningen i Brasil. Fra 1986 var Göran Andersson Professor for elektriske energisystemer ved Kungliga Tekniska Högskolan (KTH) i Stockholm, inntil han ble professor ved ETH Zürich i år 2000.
Göran Andersson har vært gift med Anne siden 1975 og har tre barn.

Utmerkelser og medlemskap

Göran Andersson er medlem av Kungliga Ingenjörsvetenskapsakademien (1992) og Kungliga Vetenskapsakademien (1994). Han er også IEEE Fellow (1997) og medlem av Kungliga Fysiografiska Sällskapet i Lund (2010) , Schweizerischen Akademie der Technischen Wissenschaften (SATW) (2015) og utenlandsk medlem av National Academy of Engineering (2016).
Caledonian MacBrayne

Caledonian MacBrayne (ofte forkortet Cal Mac; Caledonian Mac a' Bhriuthainn på skotsk-gælisk] er et offentlig eid skotsk ferjeselskap. Selskapet er hovedtransportør av passasjerer og kjøretøy mellom fastlandet og 22 av de største øyene på Skottlands vestkyst. Selskapet ble grunnlagt som «David Hutcheson & Co.» i 1851. Hovedkontoret ligger i Gourock, og selskapet har 29 fartøy i drift.
Port Krym

Port Krym (ukrainsk: Порт Крим, russisk: Порт Крым, krimtatarsk: Qırım Limanı) er en havn på Krimhalvøya. Den ligger på Kertsjstredets vestre bredd, i nordøstre del av byen Kertsj. Rett ved havnen er jernbanestasjonen Krym og en grensepost.
Port Krym har Kersjstredets ferjeforbindelse med Port Kavkaz på en østre (russiske) siden av stredet. Havnen har også lostjenesten for Kertsjstredet.
Elus Coëns

Opphav og utvikling

Faren til Martinez hevdet å ha mottatt sitt charter fra Charles Stuart, «Konge av Skottland, Irland og England, datert 20. mai 1738, som utnevnte ham til visestormester med makten til å reise templer til ære for G.˙.A.˙.O.˙.T.˙.U.˙. [Universets store arkitekt]», overlevert ved sin død til sønnen, «den mektige mester Don Martinez Pasqualis, 28 år gammel» – i 1754 eller 1755.
Charterets jakobittiske undertoner var likevel ikke høygradenes særpreg.
Høygradene til Élus Cohens ble anerkjent av Grand Orient den 1. februar 1765.
I 1754 grunnla Martinez frimurer-kapittelet «De skotske dommere» (Les Juges Ecossais) i Montpellier.
Mellom 1755 og 1760 reiste han rundt i Frankrike for å  rekrutterte medlemmer. I 1760 besøkte han losjen St. Jean de Réunies) i Toulouse. Senere i 1760 besøkte han losjen Josué i Foix, og innviet flere frimurere i høygradene av Élus Cohens. Der grunnla han også kapittelet «Prestenes Tempel» (Le Temple Cohen).
I 1761 besøkte han losjen La Française) i Bordeaux, etter anbefalinger fra Comte de Maillial d’Alzac, Marquis de Lescourt og brødrene d’Auberton.
I denne losjen grunnla han sitt «spesielle tempel» under navnet «Den utvalgte skotske perfeksjon» (La Perfection Élus Écossaise), sammen med Comte de Mailial D’alzac, Marquis de Lescourt, de to brødrene d’Auberton, Messieurs de Casen, de Bobié, Jules Tafar, Morrie og Lescombard.
Den 26. mai 1763 sendte Martinez patenten til Grand Orient, Storlosjen i Frankrike, og skrev at han hadde «reist i Bordeaux, til Ære for den Store Arkitekt, et tempel som huser 5 grader av Perfeksjon, overfor hvilket jeg er Vergen under Konstitusjonen til Charles Stuart, Konge av Skottland, England og Irland, Stormester av alle losjer spredt over jordens ansikt». Losjen forandret da navn til «La Française Élus Écossaie» – «De franske skotske utvalgte».
Den 1. februar 1765 anerkjente Grand Orient losjen gjennom et charter.
I 1765 var han i Paris hos Augustinian Friars ved «Quai de la Seine». Der møtte han Bacon de la Chevalerie, de Lusignan, de Loos, de Grainville, Jean-Baptiste Willermoz, Fauger d’Igéacourt, og andre, som han ga sine første instruksjoner til.
Den 21. mars 1767 – på vårjevndøgn – grunnla de «det Øverste tribunalet av Élus Cohen», med Bacon de la Chevalerie som hans vikar.
I 1770 hadde Riten av Élus Cohen Templer i Bordeaux, Montpellier, Avignon, Foix, La Rochelle, Versailles, Paris og Metz.
Et tempel åpnet i Lyon, og takket være Jean-Baptiste Willermoz, var Lyon den spirituelle hovedstad for ordenen i mange år.
I mellomtiden ble losjen «La Française Elus Ecossaise» i Bordeaux lagt ned.
Martinez’ sekretær opp til denne dato hadde vært en Romersk-Katolsk Fader Bullet, Padre til Regimentet av Foix. Frater Bullet bar Élus Cohen tittelen «S.I.».
I mai 1772 seilte Martinez til den franske kolonien Saint-Domingue (dagens Haiti), med skipet «Duc de Duras» med et sertifikat for å utbre sin frimurer-orden i «den Nye Verden» Amerika. Tirsdag den 20. september 1774, døde han i Port-au-Prince, Haiti.
Eliteserien i vannpolo for herrer

Eliteserien i vannpolo for herrer er det øverste nivået i norsk vannpolo. Eliteserien 2012/13 består av 4 lag.
Love Is Forever

Eurovision Song Contest

I januar 2019 ble Danmark trukket til å delta i semifinale 2 av Eurovision Song Contest. Semifinalen ble arrangert i Expo Tel Aviv i Israel torsdag 16. mai, og Danmark hadde startnummer 7. «Love Is Forever» ble blant de ti beste i semifinalen, og kvalifiserte seg dermed til finalen lørdag 18. mai. I finalen endte Danmark som nummer 12 av 26.
Haus der Geschichte

Stiftung Haus der Geschichte der Bundesrepublik Deutschland

Museet er en del av stiftelsen Stiftung Haus der Geschichte der Bundesrepublik Deutschland som er lokalisert i Bonn. Andre museer som tilhører samme stiftelse er Zeitgeschichtliches Forum Leipzig,  Tränenpalast ved Friedrichstraße stasjon i Berlin og Museum in der Kulturbrauerei i Berlin.

LeMO

Sammen med Deutsches Historisches Museum i Berlin driver Haus der Geschichte onlineportalen Lebendiges Museum Online (vanligvis forkortet «LeMO») som omfatter tida fra 1800-tallet til nåtid. LeMO gir tilgang til overblikks- og fordypningstekster til enkelte historiske epoker, fotos av objekter fra de to museenes samlinger, øyenvitneberetninger og en rekke originale foto-, film- og musikkdokumenter. I tillegg kommer biografier om politikere, kunstnere, vitenskapsmenn og andre betydningsfulle samtids-personligheter. For hvert år fra 1815 er det dessuten en årskronologi som gir hurtig oversikt. Området «LeMO Themen» inneholder tematiske kapitler som utfyller de kronologiske framstillingene. Under «LeMO Lernen» finnes læremateriale til bruk i skoleverket eller som forberedelse eller bearbeiding i etterkant av museumsbesøket.
Haus der Geschichte har fått en rekke utmerkelser for sitt arbeid.
VM i fotball 2022

Søkerland

Grunnet FIFAs rotasjonspolitikk kunne ikke land fra Sør-Amerika (VM 2014) eller Europa (VM 2018) søke. Søkerne ble dermed: Australia, Japan, Qatar, Sør-Korea og USA. Qatar ble tildelt mesterskapet 2. desember 2010.

Konsept

Med sine 840 000 innbyggere (dog høyere hvis man inkluderer fremmedarbeidere, her er 1,3 og 1,6 millioner nevnt) og flateinnhold på bare 11 437 kvadratkilometer (15 % større enn Kautokeino kommune) blir Qatar den minste vertsnasjonen i VM-historien. De har heller aldri kvalifisert seg for et VM, men dette hadde heller ikke Japan da de i 1996 ble tildelt rollen som delvert for mesterskapet i 2002. Imidlertid har landet god økonomi, og vil i stor grad kjøpe seg ut av flere av invendingene som var kommet mot søknaden.
19,3 milliarder 2010-kroner skal brukes på å bygge 12 arenaer som er tegnet med unike visuelle identiteter, inspirert av Qatars kultur. De øvrige kostnadene er beregnet til drøye 4 milliarder. Varmen (gjennomsnittstemperaturen i juni og juli ligger på 41 grader) skal løses ved at klimaanlegg skal holde temperaturen på 27 grader inne på stadion for både spillere og tilskuere, siden de mener spillerne yter best ved denne temperaturen. Størstedelen av strømmen som skal brukes i driften, kommer fra solceller, som etablerer airconditioning. I ni av de tolv arenaene som blir bygget vil den øverste seksjonen fjernes etter VM, for så å bli  transportert til utviklingsland. Det skal ifølge søknaden gi 22 nye fotballarenaer i forskjellige U-land rundt om i verden.
Det var opprinnelig planlagt 12 stadioner, men dette ble i 2014 redusert til åtte.
I tillegg er det blitt beregnet av den amerikanske storbanken Merrill Lynch at forberedelsene totalt vil koste 65 milliarder dollar (tilsvarende 402 milliarder kroner), siden det må bygges massiv annen infrastruktur også, herunder: veier, jernbane, flyplass, havn og en 40 kilometer lang bro som skal binde Qatar sammen med nabolandet Bahrain, samt en helt ny by kalt Lusail.
Hagen friluftsmuseum

Hagen friluftsmuseum (LWL-Freilichtmuseum Hagen – Westfälisches Landesmuseum für Handwerk und Technik) er et museum for håndverk og teknikk i byen Hagen i sørøstre del av Ruhrområdet i Landschaftsverband Westfalen-Lippe (LWL) i delstaten Nordrhein-Westfalen i Tyskland. Museet ble etablert samtidig med Friluftsmuseet i Detmold i 1960 og ble åpnet for publikum tidlig i 1970-åra. 
Museet drives av Landschaftsverband Westfalen-Lippe, regional myndighet for Westfalen og Lippe innen delstaten.  
Museet ligger i nærheten av bydelen Selbecke, sør for Eilpe i dalen Mäckingerbach. Museet ligger nær motorveiene E41 og E37.  
Museet har som målsetting å vise historien om områdets håndverk, ikke bare gjenstander og bygninger, men også hvordan verktøy og utstyr ble brukt i praksis. 
Museumsområdet ligger i en liten dal med en elv, og det er flyttet et stort antall bygninger hit; noen av dem ligger plassert som i en landsby. Museet har ca. 60 verksteder av ulike slag håndverk for  by- og bygdehåndverk. I mer enn 20 verksteder demonstreres hvordan verktøy og utstyr brukes. Spesielt interesserte museumsgjester kan ta del i arbeidet.

Historien

Så tidlig som i 1920-årene forsøkte en gruppe ingeniører og antikvarer å ta vare på teknologiske monumenter. Initiativtakeren til museet så allerede da for seg at dalen Mäckingerbach ville være et passende museumsområde. Stedet ble valgt fordi vind, vann og vannkraft samt skog var viktige lokaliseringsfaktorer for indusriproduksjon på 17- og 1800-tallet. 
I 1960 ble museet grunnlagt, og 13 år senere kunne portene åpnes for publikum.  På museumsområdet kan en følge utviklingen av håndverk og småindustri i regionen fra slutten av 1700-tallet til inn på 1900-tallet.

Håndverksfagene

Håndverksfagene som demonstreres på Hagen friluftsmuseum er bl.a. repslaging, smedhåndverk, ølbrygging, baking, garving, trykking, kornmaling og papirproduksjon. 
Friluftsmuseet i Hagen er åpent for publikum fra mars-april til oktober.
Have Stare

HAVE STARE er en avansert radar som opererer i X-båndet på 200 kw og den samme radaren som Globus II i Vardø. Den kan oppdage «romskrot» på størrelser ned til en centimeter, avhengig av avstand fra radaren.
Pascal Leclaire

Karriere

Leclaire spilte juniorhockey i QMJHL for Halifax Mooseheads og Montreal Rocket fra 1998 til 2002. I NHL Entry Draft 2001 ble Leclaire valgt som nummer åtte av Blue Jackets og brukte to sesonger for å spille for deres AHL-lag Syracuse Crunch, med to spilte grunnseriekamper for Blue Jackets i 2003-04. Etter NHL-lockouten, returnerte Leclaire til Columbus i 2005/06-sesongen og spilte som reserve for Marc Denis.
30. juni, 2006, ble Denis solgt til Tampa Bay Lightning og Leclaire ble deres førstekeeper. Han ble skadet under sesongen og reservemålvakten Fredrik Norrena tok over og spilte 55 av 82 kamper. I 2007-2008 satt Leclaire ny lagrekord med en NHL-ledelse i antall shutouts (holde nullen) med ni stykker (den 23. februar 2008). Senere gjenerobret han plassen som førstemålvakt. Leclaire sluttet på andreplass i fan-avstemningen i Western Conference keepere for å komme på 56th NHL All-Star Game, men ble ikke tatt ut til det avgjørende laget.
Mělník

Geografi

Melnik ligger cirka 35 kilometer nord for Praha, ved ved sammenløpet av elvene Vltava og Elben. Byen ligger på høyre side av Elben og er hovedstaden i det viktigste av Tsjekkias vindistrikter. Vinen herfra må ikke forveksles med vinen fra den bulgarske byen Melnik.
Utenfor byen ligger det store Melnik kullkraftverk med en installert effekt på 1 050 MW.

Severdigheter

Et vartegn for Melnik er slottet som ligger på en høyde like overfor Vltavas utløp i Elben.
St. Peter og Paulkirken (Kostel sv. Petra a Pavla) er utviklet fra et tidigere slottskapell fra det 11. århundret. Det firkantete tårnet er bevart fra denne tiden.
Prahaporten fra det 15. århundret er den gjenværende del av den gamle bymuren.
St. Ludmillakirken stammer fra 1583.
Rådhuset fra 1389 ble mot slutten av det 17. århundret omformet i barokkstil.
Trichonitocris

Utbredelse

Arten er bare kjent fra Ekvatorial-Guinea.
Atmolyse

Atmolyse er en prosess for å skille to eller flere typer gass fra hverandre ved diffusjon. Gassblandingen strømmer gjennom et rør som har porøse vegger, og som er omgitt enten av en annen gass eller av vakuum. Ved diffusjonen gjennom rørveggen går den letteste gassen raskest og blir anriket utenfor røret. Atmolyse har blitt brukt til å skille isotoper fra hverandre, men dette er i dag avløst av termodiffusjon.
Robert Fleck

Klubbkarriere

Fleck begynte sin fotballkarriere hos den lokale storklubben Rangers FC i 1983 og spilte over 80 seriekamper over fire sesonger, men ble funnet for lett av den nye manageren Graeme Souness, som signerte flere engelske spillere og som ønsket å ta opp tittelkampen med byrival Celtic FC. Fleck ble i desember 1987 derfor solgt til Norwich City FC med en overgangssum på £580 000. Her etablerte han seg på førstelaget i 1. divisjon (øverste nivå) og scorte 66 mål på 180 seriekamper. Han ble også klubbens toppscorer fire sesonger på rad, noe som gjorde at han ble tatt ut til det skotske landslaget.
Som klubbens toppscorer i 1988/1989-sesongen hjalp han Norwich City til en fjerdeplass i serien under og til en semifinale i FA-cupen, men på grunn av Heysel-tragedien og utestengelse av engelske lag fra europeisk deltagelse, ble klubben nektet plass i den påfølgende sesongen av UEFA-cupen. Fleck fikk på grunn av sin popularitet blant Norwich-tilhengerne heltestatus, og ble sågar kåret til klubbens beste spiller i 1992. Sommeren 1992 ble Fleck solgt til Chelsea FC med en overgangssum på £2,1 millioner, som da var rekord for begge klubber. Både Norwich og Chelsea var begge med i det nystartede Premier League, som startet med 1992/1993-sesongen.
Oppholdet hos Chelsea ble preget av manglende scoringer (åtte mål på 49 seriekamper), og Fleck ble derfor lånt ut til Bolton Wanderers FC i 1993 og siden Bristol City FC i 1995 uten nevneverdig suksess. I september 1995 returnerte han til Norwich City FC, som våren før hadde rykket ned fra Premier League med en overgangssum på £650 000. I sin andre periode hos Norwich fikk han 111 seriekamper og 25 scoringer, men klarte ikke å hjelpe klubben opp igjen til den øverste divisjonen i de tre sesongene han spilte hos Norwich. Mot slutten av 1997/1998-sesongen dro Fleck videre til Reading FC, hvor han spilte en hel sesong før en alvorlig skade gjorde at han ble tvunget til å legge opp som aktiv fotballspiller. Hans siste scoring kom for øvrig mot Luton Town FC i Readings første offisielle kamp på den da nybygde Madejski Stadium.

Internasjonal karriere

Fleck fikk sin landslagsdebut for det skotske herrelandslaget den 28. mars 1990 i en vennskapskamp hjemme mot Argentina (1–0). Han ble deretter tatt ut i troppen til verdensmesterskapet i Italia i 1990 av landslagstrener Andy Roxburgh, hvor han spilte gruppespillkampene mot Sverige (2–1) og Brasil (0–1). Fra 1990 til 1991 spilte han totalt fire landskaper for Skottland.

Trenerkarriere

I 2000 ble Fleck spillende trener for amatørklubben Gorleston FC, og sommeren 2002 tok han over trenerrollen hos amatørklubben Diss Town FC, hvor han blant annet vant Norfolk Senior Cup både i 2003 og 2005. På grunn av manglende resultater ble Fleck sparket i oktober 2006, og i 2007 returnerte han til gamleklubben Norwich City hvor han ble ansatt som talentspeider.
Lethina

Utseende

Middelsstore til nokså store, brune, forholdsvis smalvingede sommerfugler. Vingene har ofte øyeflekker. Hos noen ender bakvingen i en kort stjert.

Utbredelse

Gruppen har flest arter i Asia, men forekommer også i Afrika og i Nord-Amerika.
Siraba Dembélé-Pavlović

Klubb

Leynaud spilte for flere franske håndballklubber før hun i 2012 flyttet til Danmark og signerte for Randers. Der ble hun kun i én sesong før Leynaud signerte for den makedonske storklubben Vardar.

Landslag

Hun ble tatt ut til å representere Frankrike under Håndball-VM 2011 for kvinner i Brasil.
Hun tok sølv under Sommer-OL 2016.
EM i turn for menn 2000

Det 24. europamesterskapet i turn for herrer ble arrangert i Bremen i Tyskland 25.-28. mai 2000.
Norge stilte med fullt lag i lagkonkurransen, og endte på 19.-plass av de 26 lagene. På det norske laget stilte Espen Inge Jansen, Lars Petter Jensen, Arve Jørgensen, Tor Einar Refsnes og Flemming Solberg. Kim Holmen stilte i tillegg i juniorkonkurransen. 
Individuelt ble Flemming Solberg beste nordmann, med 14.-plass og 55,112 poeng.